Roodepoort-onnie sterf voor kinders in die klasBlomme by ‘n foto van Jaco Moorcroft by die skool. Foto: Laerskool Dr Havinga / Facebook ŉ Onderwyser van ŉ skool in Roodepoort is dood nadat hy in die klas voor die skoliere ŉ hartaanval gehad het, het Beeld Donderdag berig. Jaco Moorcroft (48), ŉ wiskunde- en tegnologie-onderwyser aan Laerskool Dr. Havinga, het Maandag kort voor tweede pouse ŉ hartaanval gehad. “Hy het voor ŉ graad 7-klas gestaan toe hy skielik inmekaargesak het,” het Leon Visser, skoolhoof, gesê. “Ander onderwysers het hom te hulp gesnel en leerlinge uit die klaskamer verwyder.” Paramedici het hom drie adrenalieninspuitings gegee en ook geskok in ŉ poging om hom by te bring. “Hy is dood 15 minute nadat ek daar aangekom het,” het sy vrou Dorette gesê. Sy het in trane gesê hy het gesterf waar hy gelukkig was. Jaco Moorcroft. Foto: Laerskool Dr Havinga / Facebook